የግብፅ መንግሥት ዜጎቹ ከኢትዮጵያ መለቀቃቸውን አወደሰ
ከቀናት በፊት የኢትዮጵያ መንግሥት ለወራት አስሯቸው የነበሩትን ሦስት ግብፃውያንን ከለቀቀ በኋላ፣ የግብፅ የውጭ ጉዳይ ሚኒስትር ዕርምጃውን የሁለቱ አገሮች ግንኙነት ስኬት ነው በማለት አወደሱ፡፡ከወራት በፊት በኢትዮጵያ ሁከት በተከሰተበት ወቅት ሦስቱ ግብፃውያን በፀጥታ ኃይሎች መታሰራቸውን፣ የግብፅ የውጭ ጉዳይ ሚኒስቴር ባወጣው መግለጫ አስታውቋል፡፡ግብፃውያኑ በቁጥጥር ሥር በዋሉ ማግሥት በፌዴራል የመጀመሪያ ፍርድ ቤት ልደታ ችሎት ቀርበው እንደነበር፣ የግል ጠበቃም መቅጠራቸውን ሪፖርተር ለማወቅ ችሏል፡፡ነገር ግን ክስ ሳይመሠረትባቸው የግብፅ መንግሥት ከኢትዮጵያ መንግሥት ጋር ተደጋጋሚ ውይይቶችን በማድረግ፣ በስለላ ሥራ ተሠማርተዋል የተባሉት ሦስቱም ተጠርጣሪዎች ከሦስት ወራት በኋላ ተለቀዋል፡፡‹‹የዜጎቻችን መለቀቅ የሁለቱ ወዳጅ አገሮች ያላቸው የሁለትዮሽ ግንኙነት ውጤት ነው፤›› ሲሉ የግብፅ ውጭ ጉዳይ ሚኒስትር ሳሜህ ሹክሪ ባወጡት መግለጫ ገልጸዋል፡፡ከእስር የተለቀቁት ሦስቱ ግብፃውያን ረቡዕ ጥር 3 ቀን 2009 ዓ.ም. ወደ ካይሮ አቅንተዋል፡፡የኢትዮጵያ መንግሥት በጉዳዩ ላይ ምንም ያለው ነገር የለም፡፡ ተለቀቁ የተባሉት ግብፃውያን በኢትዮጵያ የሚገነቡ ሆቴሎችን ያስተዳድሩ እንደነበር ግን ታውቋል፡፡    በኢትዮጵያ ተቀስቅሶ ከነበረው አመፅ ጋር በተገናኘ የኢትዮጵያ መንግሥት በዝርዝር ያልገለጻቸው የተለያዩ የግብፅ ተቋማት አመፁን ለማባባስ፣ ለኢትዮጵያ ፀረ ሰላም ኃይሎች ድጋፍ ሲሰጡ ነበር ማለቱ ይታወሳል፡፡ይህንንም በተመለከተ የኢትዮጵያ መንግሥት የግብፅ መንግሥት በጉዳዩ ላይ ምላሹን እንዲሰጥ መጠየቁን መዘገባችን የሚታወስ ነው፡፡ የግብፅ መንግሥት በበኩሉ ለማንኛውም የኢትዮጵያ አማፂ ቡድን ምንም ዓይነት ዕርዳታ አለማድረጉም መግለጹ አይዘነጋም፡፡ 